钦定古今图书集成/理学汇编/学行典/第230卷 > 《挽吕孝子诗》锺禧
## 钦定古今图书集成/理学汇编/学行典/第230卷 > 《挽吕孝子诗》锺禧

行行南涧滨，采彼南涧𬞟。美人遽云逝，回歌泪沾巾。
忆昔旧头角，出为莲幕宾。封章拯时弊，遥遥达枫宸。
投簪向晚年，甘与泉石邻。结庐老墓左，孝行扶彝伦。
正惟孝者寿，彼苍胡匪仁。拂衣竟长往，飘然谢风尘。
愁云翳山野，落日迷荆榛。《传家》有两子，楚楚垂儒绅。
明时在继述，允矣为王臣。褒赠良有期，穹碑熙千春。